
Z A P I S N I K

33. sjednice Vijeća Mjesnog odbora Folnegovićevo Naselje održane 27. veljače 2024.
u prostorijama Mjesnog odbora Folnegovićevo Naselje, Joze Laurenčića 8B s početkom u 18.00 sati

Nazočni članovi Vijeća: Frane Čavka, Hrabren Dobrotić, Andrea Jelić, Dalibor Kiseljak, Nikolina Krešo, Mateo Perko i Bojana Stajčić
Ostali nazočni: Slobodan Jurković
Zapisnik vodi: Dalibor Kiseljak 

	Predsjednica konstatira, da je nazočno 7 od ukupno 7 članova Vijeća, što znači da Vijeće može pravovaljano odlučivati te otvara 33. sjednicu Vijeća Mjesnog odbora.
Vijeće jednoglasno, bez primjedbi, prihvaća tekst Zapisnika 32. sjednice održane 29. siječnja 2024.
	Na prijedlog predsjednice  Vijeće jednoglasno utvrđuje

                                          D N E V N I     R E D:
1. Izvješće o radu VMO Folnegovićevo naselje u 2023. godinu
2. Program rada VMO Folnegovićevo naselje za 2024. godinu
3. Aktualna komunalna problematika
4. Razno: izvješća, pitanja i prijedlozi

Sadržaj pod točkama 1 i 2 dnevnog reda jednoglasno je prihvaćen. 
Rasprava je uslijedila u kontekstu aktualne komunalne problematike. Predsjednica VMO Nikolina Krešo iznijela je predmet pritužbe Eme Ružić vezan za nedovršenost svih elemenata pothodnika (dizala nisu u funkciji) na Aveniji Marina Držića, odgovor nadležnog gradskog ureda te informaciju da se tehnički pregled očekuje u ožujku 2024., nakon čega se očekuje i dobivanje uporabne dozvole. Planirano je da dizala budu na raspolaganju svim građanima, bez ograničenja, odnosno bez potrebe upotrebe posebnog ključa. 
Predsjednica VMO Nikolina Krešo zatim je prezentirala očitovanje Sektora za promet Gradskog ureda za mjesnu samoupravu, promet, civilnu zaštitu i sigurnost, vezano za instaliranje prometne opreme za signaliziranje brzine vozila, na Laurenčićevoj ulici između Rakušine i Sachsove ulice; Sektor za promet napravit će analizu i realizaciju opreme za kontroliranje brzine na navedenoj lokaciji. 
Članovi VMO informirani su o odluci o premještanju kontejnera iz Laurenčićeve ulice 8-8c te kontejnera sa zapadne strane atomskog skloništa (k.č. 609/29) na primjereniju lokaciju. 
Potpredsjednik VMO Hrabren Dobrotić iznio je aktualne informacije u vezi planiranja izgradnje polu podzemnih spremnika na sedam lokacija područja MO Folnegovićevo Naselje, s obzirom na to da je sudjelovao u međusektorskoj terenskoj inspekciji. Svi članovi VMO pozitivnim su ocijenili napore u navedenom smjeru te je dana unisona podrška ovakvom modelu zbrinjavanja otpada. 
Predsjednica VMO Nikolina Krešo izvijestila je o novostima vezanim za projekt sportsko-rekreacijske zone: početkom 2024. godine od strane Grada došlo je do raskida narudžbenice s projektantom zbog neizvršenja preuzetih obaveza unutar ugovornog roka. Slijedit će novi postupak nabave projektanta. 
[bookmark: _GoBack]Potpredsjednik VMO Hrabren Dobrotić iznio je plan potreba za kulturnu manifestaciju na Folki, predviđenu za lipanj. Navodeći da osobno nema ništa protiv potencijalne glazbene dimenzije uz ovakvu manifestaciju, izrazio je stanovitu skepsu po pitanju financiranja ovako opsežne i bremenite manifestacije. Smatra da bi u budućnosti budžet, logističke kapacitete te radnu snagu za događanja ovoga tipa trebali preuzeti kulturni centri (na Peščenici konkretno KNAP) s ciljem artikuliranja programa u tim gabaritima. 
Vijećnik Mateo Perko izvijestio je kako je ostvario kontakt s tajnikom NK Futsal Dinamo – koji se pozitivno izrazio o mogućnosti sudjelovanja u nekom obliku sportskog programa Dana Folke. Slobodan Jurković imao je potrebu uputiti apel svim vijećnicima da naprave sve što je moguće da se obnovi sportsko-glazbena manifestacija Dani Folke, s obzirom na njezinu raniju tradiciju i odjeke. 
Predsjednica VMO Nikolina Krešo izvijestila je da je poslan zahtjev za čišćenje otpada (poslano na Gradsku četvrt i službu za komunalne poslove) kod NK ZET-a. 
Vijeće je jednoglasno izglasalo 
ZAKLJUČAK
o prioritetnom pregledu i selekciji neregistriranih vozila na potezu od ulice Milke Trnine sjeverno do Dione i škole te istočno Laurenčićevom do Sachsove ulice.

Ovime je dnevni red sjednice iscrpljen.
Predsjednica zaključuje sjednicu u 19:30 sati.	 
Zapisnik sastavili Dalibor Kiseljak i Nikolina Krešo.

KLASA:024-08/24-003/489 
URBROJ:25113-11-11/003-24-2 
Zagreb, 27.veljače 2024.
                                                                                                  Predsjednica
Vijeća Mjesnog odbora Folnegovićevo Naselje  
Nikolina Krešo                                                                                                        

